સૈન્યના જવાનોને સીધા હત્યાના અપરાધી ગણીને તેમની સામે એફઆઇઆર નોંધવાની કાર્યવાહી કરતાં પહેલાં સૈન્યના જવાનોની વાત પણ સાંભળવી જોઈએ. સૈન્યના પ્રવક્તાએ સમગ્ર ઘટનાક્રમની સિલસિલાબંધ વિગતો આપતાં કહ્યું છે કે સૈન્યની ટુકડી શોપિયાંના ગનૌપુરા ચોકમાંથી પસાર થઈ રહી હતી ત્યારે એકાએક એકસોથી વધુ લોકોનાં ટોળાંએ જવાનો પર પથ્થરમારો શરૃ કર્યો હતો. થોડી જ વારમાં આ ટોળું બસો-અઢીસો લોકોનું થઈ ગયું હતું. ટોળાંએ સૈન્યનાં ચાર વાહનોને ઘેરી લીધા અને તેને નુકસાન પહોંચાડવાનો પ્રયાસ કર્યો. સૈન્યની ટુકડી સાથે રહેલા એક જુનિયર અધિકારીને પથ્થર વાગતાં તે બેભાન બની ગયા. એ પછી ટોળાંએ જવાનોને ખેંચી કાઢવાનો અને તેમનાં હથિયારો આંચકી લેવાના પ્રયાસ કર્યા. પરિસ્થિતિની ઉગ્રતા જોઈને અને એક જેસીઓને ખેંચી જતા અટકાવવા માટે સ્વબચાવમાં ગોળીબાર કરવાની ફરજ પડી હતી.